Oma Säästöpankki Oyj:n pääkonttori Seinäjoen Keskustorilla.
**Oma Säästöpankki Oyj** (*OmaSp*) on Suomen suurin itsenäinen säästöpankki. Oma Säästöpankki toimii erillään Suomen muista säästöpankeista eikä se kuulu Säästöpankkiryhmään. Oma Säästöpankilla on 45 konttoria, noin 200 000 asiakasta ja henkilökuntaa noin 500. Taseen koko on noin 7,6 miljardia euroa (3/2024). Pankki listautui Helsingin pörssin päälistalle 30.11.2018.

Oma Säästöpankki keskittyy vähittäispankkitoimintaan. Kilpailuvalttinaan Oma Säästöpankki kertoo olevan erinomainen henkilökohtainen palvelu, jossa ollaan lähellä ja läsnä asiakkaita paikallisesti konttoreissa sekä verkossa ja mobiilissa. Pankki toimii laajasti eri puolilla Suomea.

Historia
--------

Oma Säästöpankki syntyi useiden säästö- ja osuuspankkien fuusioituessa vaiheittain. Oma Säästöpankin ensimmäinen vaihe syntyi 2009, kun *Kuortaneen Säästöpankki* ja *Töysän Säästöpankki* yhdistyivät. Kuortaneen Säästöpankki toimi jo silloin Seinäjoella, josta tuli pankin kotipaikka. Oma Säästöpankin pääkonttori sijaitsee Lappeenrannan Valtakadulla.

*Parkanon Säästöpankki* yhdistyi Oma Säästöpankkiin keväällä 2013.

Vuonna 2014 Oma Säästöpankkiin yhdistyi useita pankkeja: Hämeenlinnan seudulla toiminut *Kantasäästöpankki*, Suodenniemen Säästöpankki ja Etelä-Karjalan Säästöpankki. Kantasäästöpankki oli vuonna 2008 syntynyt Hauhon Säästöpankin ja 2009 siihen yhdistyneen Rengon Säästöpankin muodostama pankki. Kun yhdistyminen Etelä-Karjalan Säästöpankin kanssa oli valmis, pankki ilmoitti olevansa Suomen suurin säästöpankki.

Laajentuminen jatkui vuonna 2015. Pankkiin yhdistyivät myös *Joroisten Osuuspankki* ja *Pyhäselän Paikallisosuuspankki*. Kyseessä oli ensimmäinen kerta, kun säästöpankki ja osuuspankki yhdistyivät Suomessa. Vuonna 2017 Oma Säästöpankki avasi uuden konttorin Lahteen ja Jyväskylään ja toimipisteet Espooseen, Kajaaniin ja Turkuun. Laajentuminen jatkui 2019 kun Oma Säästöpankki avasi toimipisteet Ouluun Isokadulle, Helsingin Kluuvikadulle sekä Turkuun Yliopistonkadulle. Vuonna 2021 Eurajoen Säästöpankki yhdistyi Oma Säästöpankkiin ja uudet konttorit Pori, Eurajoki ja Rauma avattiin. Vuonna 2022 avattiin konttorit Espooseen ja Tampereen Lielahteen. Vuonna 2023 Liedon Säästöpankki yhdistyi Oma Säästöpankkiin ja uudet konttorit Raisio, Loimaa, Masku, Mynämäki, Turku, Naantali, Paimio, Kaarina ja Lieto avattiin.

Oma Säästöpankki ilmoitti 31.5.2023, että Oma Säästöpankki Oyj (OmaSp) ja HandelsbankenAB ovat 31.05.2023 sopineet järjestelystä, jossa OmaSp ostaa Handelsbankenin Suomen pk-yritysliiketoiminnan. Kaupan odotetaan toteutuvan vuoden 2024 jälkimmäisellä puolikkaalla ja tarkka ajankohta täsmentyy myöhemmin. Osana pk-yritysliiketoiminnan ostamista OmaSp:lle siirtyvät myös yrittäjien henkilökohtaiset pankkipalvelut, pois lukien varainhoito- ja sijoituspalvelut. Ostettava pk-yritysliiketoiminta sijoittuu maantieteellisesti ympäri Suomen.*lähde?*

OmaSp:lle siirtyvän talletuskannan koko on noin 1,2 miljardia euroa ja luottokannan koko noin 460 miljoonaa euroa 31.3.2023 tilanteessa. Liiketoimintakaupan kohteena on kaikkiaan noin 14 000 pk-yritysasiakasta. Lisäksi siirtyy yrittäjien henkilökohtaiset pankkipalvelut, jotka eivät sisälly edellä mainittuihin lukuihin. Samalla Handelsbankenista siirtyy OmaSp:n palvelukseen noin 40 henkilöä vanhoina työntekijöinä.*lähde?*

Toiminta
--------

Ilmajoen Oma Säästöpankki kuvattuna 2017.
Oma Säästöpankin konttorit sijaitsevat eri puolilla Suomea. Asiakkaista noin 80 % on henkilöasiakkaita ja 20 % yritysasiakkaita. Palvelutarjoaman keskiössä ovat henkilö- ja yritysasiakkaille suunnatut päivittäispankkipalvelut ja luotonanto. Oma Säästöpankki tarjoaa myös rahoittamisen, säästämisen ja sijoittamisen palveluita sekä juridisia neuvonantopalveluja. 

S-Pankin pk-yritys- ja maa- ja metsätalousliiketoiminnan asiakkaat siirtyivät Oma Säästöpankille joulukuussa 2017. 

Vuonna 2017 pankki toteutti ensimmäisen henkilöstöannin ja toisen listautumisen yhteydessä.

Hallinto ja omistus
-------------------

Oma Säästöpankin hallituksen puheenjohtajana toimii Jarmo Salmi ja toimitusjohtajana Pasi Sydänlammi. Pankin pääkonttori sijaitsee Lappeenrannassa ja Oma Säästöpankin kotipaikkana on Seinäjoki.

Oma Säästöpankin omistavat ennen listautumista Helsingin pörssin päälistalle paikalliset *säästöpankkisäätiöt* ja osuuskunnat. Säätiöiden pankista saamat osingot käytetään yleishyödyllisiin tarkoituksiin. Säätiöt ja osuuskunnat ovat merkittäviä toimijoita omalla alueellaan: ne hallinnoivat yli 200 miljoonan euron omaisuutta.*lähde?* Omistajista suurin on *Etelä-Karjalan Säästöpankkisäätiö* (omistus 45 %). Muut omistajat ovat Töysän, Kuortaneen, Parkanon, Hauhon, Eurajoen, Rengon ja Suodenniemen Säästöpankkisäätiöt sekä *Pyhäselän Oma Osuuskunta* ja *Joroisten Oma Osuuskunta*.

Oma Säästöpankki toteutti koko henkilöstölle suunnatun ensimmäisen osakeannin marraskuussa 2017 ja toisen listautumisen yhteydessä marraskuussa 2018.

Pörssihistoria
--------------

Oma Säästöpankki järjesti yleisölle listautumisannin marraskuussa 2018. Yleisöannissa osakkeen merkintähinnaksi muodostui 7,00 €. Pankki listautui Helsingin pörssiin 30.11.2018.

Lähteet
-------

1. 1 2  Vuosikertomus 2023 (PDF) *omasp.fi*. Oma Säästöpankki Oyj. Viitattu 9.3.2024.
2. 1 2 3  Oma Säästöpankin kotisivut (Arkistoitu – Internet Archive) OmaSp.fi 30.11.2014
3. ↑  OmaSp Oma Säästöpankki. Viitattu 10.2.2023. [vanhentunut linkki]
4. ↑  Pettinen, Heikki: Oma Säästöpankki kasvaa Suomen suurimmaksi *Ylä-Satakunta*.  25.11.2013. Ylä-Satakunnan Sanomalehti Oy.  Arkistoitu 4.3.2016. Viitattu 10.6.2014.
5. ↑  Kaipainen, Salla: *Tutkimus Kantasäästöpankin asiakkaiden tietoisuudesta ja kiinnostuneisuudesta pankin notariaattipalveluista*, s. 9. Hyvinkää: Laurea-ammattikorkeakoulu, 2012. Teoksen verkkoversio (Opinnäytteen verkkoversio) (viitattu 4.9.2013).
6. ↑  OmaSp.fi 9.9.2014: Historiallinen käänne Suomen pankkikentässä (Arkistoitu – Internet Archive) Viitattu 20.10.2014
7. ↑  Oma Säästöpankki jatkaa vahvistumista (Arkistoitu – Internet Archive) OmaSp.fi 23.1.2015
8. ↑  Oma Säästöpankki: Oma Säästöpankin täyden palvelun konttori avaa ovensa Lahdessa *Verkkosivut*.  02.05.2017. Oma Säästöpankki Oyj. Viitattu 13.02.2018.
9. ↑  Oma Säästöpankki Oyj: Oma Säästöpankki Oyj:n vuosikertomus 2017: Vuosi 2017 oli Oma Säästöpankin historian paras, menestyimme yhdessä asiakkaiden kanssa. *22.2.2018*.  22.2.2018. Oma Säästöpankki Oyj. Viitattu 23.02.2018.
10. ↑  Palomäki, Risto: Oma Säästöpankki vahvistuu tulevan varalle  26.8.2013. Yle Pohjanmaa. Viitattu 4.9.2013.
11. ↑  Palomäki, Risto: Oma Säästöpankki laajenee itärajalle saakka  25.11.2013. Yle Pohjanmaa. Viitattu 3.12.2013.
12. ↑  Oma Säästöpankki: Tilinpäätöstiedote 2022
13. ↑  OmaSp: Oma Säästöpankki *Oma Säästöpankki toteuttaa henkilöstöannin – henkilökunta työskentelee jatkossa osittain omistamassaan pankissa*.  10.11.2017. Oma Säästöpankki. Viitattu 13.02.2018.
14. ↑  Oma Säästöpankki Oyj:n listautumisanti on ylimerkitty ja listautumisannin lopullinen merkintähinta on 7,00 euroa osakkeelta  29.11.2018. Oma Säästöpankki Oyj.  Arkistoitu 4.12.2018.

Suomalaiset pankit

* Aktia
* Bigbank
* Danske Bank
* Evli
* Handelsbanken
* Hypo
* Nordea
* Nordnet
* OmaSp
* OP
* POP-pankki
* SEB
* S-Pankki
* Säästöpankkiryhmä
* Ålandsbanken